அ. ஐயப்பன்

அயினப்பள்ளி ஐயப்பன் (Ayinapalli Aiyappan) (5 பிப்ரவரி 1905-28 ஜூன் 1988) 1940 முதல் 1960 வரை சென்னை, அரசு அருங்காட்சியகத்தின் கண்காணிப்பாளராக பணியாற்றிய ஒரு அருங்காட்சியலாளர் ஆவார். இந்தப் பதவியை வகித்த முதல் இந்தியர் இவர்தான். அய்யப்பன் ஒரு தன்னார்வ தொல்லியல் ஆராய்ச்சியாளராகவும் இருந்தார். அரிக்கமேடு தொல்லியல் தளத்தில் முன்னோடி அகழ்வாராய்ச்சிகளையும் மேற்கொண்டார்.

 வாழ்க்கை 
ஐயப்பன் ஈழவச் சமூகத்தில் பிறந்தவர். 1927 ஆம் ஆண்டில் சென்னைப் பல்கலைக்கழகத்தில் பொருளாதாரத்தில் முதுகலைப் பட்டம் பெற்றார், 1929 ஆம் ஆண்டில் சென்னை அரசு அருங்காட்சியகத்தில்  சேர்ந்தார். இலண்டன் பொருளாதாரப் பள்ளியில் ரேமண்ட் பிர்த் என்பவரின் வழிகாட்டுதலின் பேரில் 1937 இல் முனைவர் பட்டம் பெற்றார். 1940 ஆம் ஆண்டில் அருங்காட்சியகத்தின் தலைவரான ஐயப்பன், 1958 வரை அங்கேயே தொடர்ந்து பணியாற்றினார். அதே நேரத்தில் கோர்னெல் பல்கலைக்கழகத்திலும் வருகை பேராசிரியராகவும் இருந்தார். 1958 ஆம் ஆண்டில் உத்கல் பல்கலைக்கழகத்தில் பேராசிரியராகவும், மானுடவியல் துறையின் தலைவராகவும் ஆனார், மேலும் ஆந்திரப் பல்கலைக்கழகத்திலும் அதே பதவியைத் ( 1966-1967 ) தொடர்ந்தார். 1969 ஆம் ஆண்டில் கேரளப் பல்கலைக்கழகத்தின் துணைவேந்தராக நியமிக்கப்பட்டார். இந்த பதவியில் 1972 வரை இருந்தார்.

1970 ஆம் ஆண்டில் ஐயப்பன் திருவனந்தபுரத்திலுள்ள் மேம்பாட்டு ஆய்வு மையத்தின் நிதியுதவி நிறுவனராகவும் முதல் தலைவராகவும் ஆனார். மேலும், ஒடிசா பழங்குடி ஆராய்ச்சி பணியகத்தின் (தற்போது பழங்குடி மற்றும் அரிசன ஆராய்ச்சி மற்றும் பயிற்சி நிறுவனம் என்று அழைக்கப்படுகிறது) நிதியுதவி நிறுவனராகவும், இயக்குநராகவும், ஒடிசா கிராமப்புற நலத்துறையின் இயக்குநராகவும் இருந்தார்.

ஒடிசா அருங்காட்சியகத்தை பல்நோக்கு அருங்காட்சியகமாக மறுசீரமைப்பதில் ஐயப்பன் ஈடுபட்டார். அதில் இயற்கை வரலாறு, சுரங்கம் மற்றும் புவியியல் மற்றும் மானுடவியல் காட்சியகங்கள் ஆகியவற்றைச் சேர்த்தார். இவருக்கு வங்காளத்தில் உள்ள ஆசியச் சமூகத்தின் சரத்சந்திர ராய் தங்கப் பதக்கம் வழங்கப்பட்டது. அரச கழக மானுடவியல் நிறுவனத்தின் கௌரவ உறுப்பினராகவும் இருந்தார். ஐயப்பன் ஜூன் 28, 1988 அன்று இறந்தார்.Akhilavijnanakosam; D.C.Books; KottayamSahithyakara Directory; Kerala Sahithya Academy, Thrissur

 மேற்கோள்கள்

பகுப்பு:திருச்சூர் மாவட்ட மக்கள்
பகுப்பு:இந்திய மானிடவியலாளர்கள்
பகுப்பு:1988 இறப்புகள்
பகுப்பு:1905 பிறப்புகள்